《赠孟岩枢部兼怀耕亭前辈即次孟岩寄怀舫西原韵 其一》
清代·吴璥

鹓行忆昔侍龙墀，忽漫相逢入洛时。纸价定因才子贵，头衔休恨省郎迟。

樊笼讵托摩云翮，杼轴都成织锦丝。莫道囊空羞涩甚，奚童检点汴游诗。

作者简介：（?—1822）清浙江钱塘人，字式如。乾隆四十三年进士。授编修。谙河务，擢河南开归陈许道，署巡抚。嘉庆间历官河东、江南河道总督，屡主浚黄河出海口，均以工费过巨，未果。官至吏部尚书、协办大学士。道光元年年逾七旬，致仕家居。